ཚ་གྲུམ་ནི་གྲུ་ཚིགས་དང་དཔུང་ཚིགས་སོགས་རུས་ཚིགས་ཆེ་གྲས་རིགས་ལ་དམར་སྐྲངས་ཆགས་ནས་ན་ཟུག་དྲག་པོ་གཏོང་ལ་སྤྱིར་བཏང་རུས་ཚིགས་ཀྱི་ངོ་བོ་འགྱུར་བའི་རྟགས་མེད་དེ།གྲང་གྲུམ་རུས་ཚིགས་ཆུང་གྲས་རེ་གཉིས་ལ་རེས་མོས་དང་ཡང་ན་ཆ་སྒྲིག་པའི་ན་ཟུག་གཏོང་བ།རིམ་བཞིན་རྐང་ལག་གི་རུས་ཚིགས་ཆེ་བའི་རིགས་ལ་ཁྱབ་པ་དང་རུས་གཞི་སོབ་ནས་ངོ་བོ་འགྱུར་བའམ་འཁྱོག་སྦོས་ཆགས་པ་ལས་ངེས་སོ།།ཡན་ལག་རེངས་འཁུམས་ཆགས་ཏེ་འགུལ་སྐྱོད་དང་བརྐྱང་བསྐུམ་མི་ནུས་པས་རྩ་དཀར་ནད་དང་ནོར་ཉེན་ཆེ་ཡང་།རྩ་དཀར་ནད་ནི་གཙོ་བོ་ཁ་མིག་ཡོ་བ་དང་རྐང་ལག་སྦྲིད་ཅིང་ཚོར་བ་ཉམས་པ།ཡན་ལག་བརྐྱང་བསྐུམ་ཉམས་པའམ་ཞ་བ་བཅས་རྩ་དཀར་ལ་ནད་འགྱུར་བྱུང་བ་དང་མི་ནོར།གྲང་གྲུམ་གྱི་ནད་རྟགས་གཙོ་བོ་རུས་ཚིགས་དང་ཆུ་རྒྱུས་ལ་ནད་འགྱུར་བྱུང་བའོ།།